༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་༣༣པ་མཆོག་གི་གཟུགས་སྐུའི་བཀོད་པ་བོན་དབྱིངས་སུ་ཐིམ་ཚུལ་བསྟན་པའི་ཡིད་སྐྱོའི་གནས་ཚུལ་ཞིབ་ཕྲ་ཐོས་རྗེས།རིན་པོ་ཆེ་མཆོག་གི་ཐོས་བསམ་སྒོམ་གསུམ་གྱི་ཡོན་ཏན་དང་།མཁས་བཙུན་བཟང་གསུམ་གྱི་རྣམ་ཐར།འཆད་རྩོད་རྩོམ་གསུམ་གྱི་གཟི་འོད།བསྙེན་སྒྲུབ་ལས་གསུམ་གྱི་བཀའ་སྲོལ།སྤང་སྒྱུར་གྲོལ་གསུམ་གྱི་ཉམས་ལེན།དབང་ལུང་མན་ངག་གི་ཕྱག་རྒྱུན།མདོ་སྔགས་སེམས་གསུམ་གྱི་མཁྱེན་དཔྱོད་བཅས་གང་ཅིའི་ཐད་ནས་ཡིན་ཡང་།སྐུ་ཉིད་གསང་གསུམ་བོན་གྱི་མཛོད་འཛིན་འགྲན་ཟླ་མེད་པར་བཞུགས་པའི་ཚུལ་ལས་རྣམ་པར་བརྩམས་ཏེ།མི་ཡི་སེང་གེ་གཟི་བརྗིད་སྨན་རི་བ་ཆེན་པོ་ཁོང་གི་ཉི་མ་ལྟ་བུའི་ཤེས་རབ་དང་།ས་གཞི་ལྟ་བུའི་སྙིང་རྗེ།ཆུ་བོ་ལྟ་བུའི་མཛད་འཕྲིན།རྒྱ་མཚོ་ལྟ་བུའི་ལྷག་བསམ།ཡབ་ཆེན་ལྟ་བུའི་སྒམ་བརླིང་།ཡུམ་ཆེན་ལྟ་བུའི་དྲོད་ཁོལ།རྒྱལ་སྲས་ལྟ་བུའི་སྒལ་ཚིགས།ནམ་མཁའ་ལྟ་བུའི་དགོངས་ཀློང་།གཡུ་འབྲུག་ལྟ་བུའི་ཟིལ་ཤུགས།སེང་གེ་ལྟ་བུའི་བརྗིད་ཉམས།ནོར་བུ་ལྟ་བུའི་གཞན་ཕན།ལྗོན་དབང་ལྟ་བུའི་བསིལ་གྲིབ།གསེར་སྦྱངས་ལྟ་བུའི་རང་མདངས།རི་རབ་ལྟ་བུའི་མི་གཤིས་ཀྱི་མཛེས་སྡུག་སོགས།ཁོང་གི་ཟབ་ཅིང་བརླིང་བའི་ཡོན་ཏན་དུ་མ་ཡིད་ཡུལ་དུ་མུ་ཏིག་གི་དོག་པ་རེ་རེ་བཞིན་དལ་གྱིས་འཁོར་ཞིང་།དེ་ཚེ་རང་ཉིད་གཞི་ནས་གཉིད་ལས་སད་པ་ནང་བཞིན།ཅི་ཞིག་ལ་སྔ་འགྱུར་རྒྱལ་བསྟན་ཡོངས་རྫོགས་ཀྱི་སྤྱི་ནོར་ཆེན་པོ་དང་།གཞིས་བྱེས་བོན་པོ་ཡོངས་ཀྱི་ཆེས་མཐོའི་དབུ་ཁྲིད་རླབས་པོ་ཆེ་ཟེར་བའི་བརྡ་ཆད་དེར་རང་གིས་ཀྱང་རང་ཚོད་ཀྱིས་གོ་བ་རབ་རིབ་ཞིག་ལོན་ཐུབ་པ་བྱུང་།